કુખ્યાત આરોપી કરમણ ઉર્ફે કમો રબારીની થોડા સમય અગાઉ ખોખરા ફિઝિકલ ગ્રાઉન્ડ ખાતે મોતીભાઈ રબારીની હત્યામાં સંડોવાણી બહાર આવી હતી અને આ હત્યાનાં ગુનામાં તેને જેલ થતાં તે પેરોલ પર બહાર આવ્યો છે. પેરોલ પૂર્ણ થતાં જેલમાં હાજર થવાની જગ્યાએ કમો પેરોલ જમ્પ કરી તેના જ વિસ્તારમાં ખુલ્લેઆમ ફરતો હોવાનું સૂત્રોએ જણાવ્યું છે અને પોલીસ આ આરોપી કરમણ વિશે તમામ હકીકત જાણતી હોવા છતાં તેની સામે કોઈ પગલાં કે ન તેની ધરપકડ કરે છે. પોલીસે કમાની ધરપકડ કરી લીધી હોત તો કદાચ રવિ શાહને જીવ ન ગુમાવવો પડત. આરોપી કરમણ ઉર્ફે કમો રબારી, મહેશ રબારી તેમજ જયરામ રબારી ઉપરાંત તેના ત્રણ અન્ય ભાઈ છે. માથાભારે ભાઈઓના ત્રાસથી ખોખરા, અમરાઈવાડી, મણિનગર અને હાટકેશ્વરની પ્રજા ત્રસ્ત થઈ ગઈ છે. કરમણ અને તેના ભાઈઓનું નામ પડતાં જ કોઈ વ્યક્તિ તેમની સામે પડતું નથી. સ્થાનિક સૂત્રોનાં જણાવ્યા મુજબ થોડા સમય અગાઉ મણિનગર વિસ્તારમાં આવેલા દક્ષિણી બ્રિજ નજીક મોડી રાત્રે કેટલાંક લુખ્ખાં તત્ત્વોએ આંતક મચાવ્યો હતો. જેમાં એક રિક્ષા ચાલકનું મોત નીપજ્યું હતું. આ આતંકમાં તેનાે ભાઈ સંજય રબારી પણ હોવાનું બહાર આવ્યું હતું. આટલો આતંક છતાં ખોખરા અને અમરાઈવાડી પોલીસ તેમની સામે કોઈ પગલાં ભરતી નથી.